Røveriet skete fredag 10. august klokken 21 mod Rema 1000 på Stenbjergvej 3 i Aalborg Øst. Gerningsmanden kom ind i butikken og truede med en pistol personalet til at udlevere et større pengebeløb. Pistolen var angiveligt tysk. En ældre model - en såkaldt Luger, oplyser Nordjyllands Politi. Politiet oplyser forbrydelsen som særligt grov. - Da røveren havde det, der ligner en skarpladt pistol samt slår ekspedienten med pistolen, betegner vi det indtil videre som et særligt farligt røveri, siger vicepolitikommissær Ole Jensen fra Nordjyllands Politi. Manden er stadig på fri fod, og politiet vil derfor meget gerne i kontakt med vidner, der kan have set manden. Vidner har beskrevet ham som 190-200 centimeter høj og han virker kraftig af bygning. Han talte dansk med en udenlandsk accent. Han var iført en sort hættetrøje med hætten trukket op over hovedet, og hans ansigt var sløret med en elefanthue eller lignende. Manden bar desuden grå arbejdsbukser og sorte sportssko med lyse striber. Han medbragte den store, sorte Luger-pistol og en grøn Super Best-plasticpose. Har man oplysninger i sagen, kan man kontakte Nordjyllands Politi på telefon 114.

Opsummering:
Nordjyllands Politi efterlyser gerningsmanden til et røveri mod Rema 1000 i Aalborg Øst.